*Tämä artikkeli kertoo yrityksestä. Sen perustaneesta henkilöstä kerrotaan artikkelissa Kaarlo Aimo Weiste.*

**K. A. Weiste Oy** on Helsingin Pukinmäessä vuodesta 1924 toiminut joulukoristeisiin erikoistunut yritys. Se on Euroopan vanhimpia joulukoristevalmistajia ja nykyisin Pohjoismaiden ainoa.

Weiste valmistaa muun muassa palloja, kelloja, punoksia, köynnöksiä, lamettaa, latvatähtiä, kransseja ja pieniä tekokuusia tuotemerkillä *Christmas Legend*. Weisteen koristetuotannosta yli 80 prosenttia menee vientiin, erityisesti Ranskaan, Venäjälle ja Isoon-Britanniaan. Vientimaita on yhteensä yli 30. Weisteen tuotannossa on vuosittain yli tuhat tuotenimikettä, joista 800 on vakiotuotteita ja 400–500 asiakaskohtaisia erikoistuotteita. Joulukoristemallistosta noin kolmannes uudistuu vuosittain.

Oman valmistuksen lisäksi Weiste tuo maahan suuren valikoiman eri materiaaleista valmistettuja joulukoristeita, lasipalloja ja lyhtyjä. Joulusesongin tasaamiseksi tuontivalikoimaan kuuluu myös laaja valikoima erilaisia ympärivuotisia sisustustuotteita ja koriste-esineitä.

Vakituisia työntekijöitä on noin 90 ja kausityöntekijöitä 20–30. Weisteen liikevaihto on vuoden 2008 yli kymmenen miljoonan euron tasosta laskenut 6,4 miljoonaan tilivuonna 2011.

Historiaa
---------

Weisteen toiminta alkoi 1924, kun kansakoulunopettaja ja paperitavarakauppias Kaarlo Aimo Weiste (1881–1963, alun perin Westerlund) perusti Helsinkiin oman yrityksen, liikeideanaan ryhtyä tuottamaan hopealangasta kotimaisia kuusenkoristeita. Niitä hän teki ensin kotonaan ja sitten Kluuvikadun työhuoneessaan, kunnes hän muutti poikansa Aarren (1920–2001) kanssa Pukinmäkeen vuonna 1926. Apua tuotteiden suunnittelussa oli sisaresta Viivia Weisteestä, joka toimi Heinolan opettajaseminaarissa piirustuksen ja käsitöiden opettajana vuosina 1921–1945. Koriste- ja nauhatehtaasta tuli K. A. Weiste Oy vuonna 1936.

Nauhojen kutominen alkoi 1930-luvun puolessavälissä, ja vuonna 1938 valmistettiin noin neljääkymmentä erilaista nauha- ja nyörimallia.

Hopealankakoristeita alettiin viedä Ruotsiin vuonna 1946, ja sitä varten perustettiin Hankoon tytäryhtiö Koristevienti Oy.

1950–1960-luvulla muovi yleistyi nopeasti Weisteen materiaalina. PVC-kalvoista syntyi entistä kestävämpiä ja värikkäämpiä koristeita, ja vuonna 1967 alettiin valmistaa muottiinpuhallusmenetelmällä koristepalloja. Muovisista joulukuusista tuli 1970-luvulla hittituote pariksi kymmeneksi vuodeksi, kunnes kiinalaiset muovikuuset veivät markkinat. Tähtisädetikkuja Weiste valmisti yli 40 vuotta, kunnes kotimaiset tähtisädetikut korvattiin itäsaksalaisilla.

Vuonna 1992 K. A. Weiste Oy sai Tasavallan presidentin kansainvälistymispalkinnon.

Loppuvuodesta 2007 Heinolan kaupunginmuseossa järjestettiin joulunäyttely, jonka yhdessä pääosassa olivat K. A. Weisteen joulukoristeet vuosikymmenien varrelta.

Lähteet
-------

K. A. Weiste Oy:n tehdasrakennus Helsingin Pukinmäessä.
1. 1 2  Lähde: Kaupparekisteri: K A Weiste Oy Fonecta Finder. Viitattu 27.10.2012.
2. 1 2 3  K.A. Weiste Oy Taloussanomat.  Arkistoitu 5.3.2016. Viitattu 27.10.2012.
3. 1 2 3 4  Yritys K A Weiste Oy.  Arkistoitu 30.12.2011. Viitattu 27.10.2012.
4. ↑  Suolanen, Jouni: K.A. Weiste Oy:ssä on joulu ainainen – Joulukoristebisnes on kesähelteilläkin joulutunnelmissa  26.8.1999. Taloussanomat. Viitattu 27.10.2012.
5. 1 2  Kaupunginmuseo virittyi joulutunnelmiin  2007. Heinola-seura.  Arkistoitu 19.12.2014. Viitattu 27.10.2012.
6. ↑  YTJ-tietopalvelu. (Arkistoitu – Internet Archive)
7. 1 2 3  Historia K A Weiste Oy.  Arkistoitu 10.1.2013. Viitattu 27.10.2012.
8. ↑  Nyman, Hannele & Poutasuo, Tuula: *Muovikirja, Arkitavaraa ja designesineitä*, s. 116–117. Helsinki: WSOY, 2004. ISBN 951-0-29132-3.
9. ↑  Cavada, Silja Lanas: Joulun koristajat – 80 vuotta sitten joulukoristeissa kimalsi aito hopea – Nyt joulu syntyy muovista ja sateenkaaren väreistä.  *Suomen Kuvalehti*, 2004, nro 51–52.  Otavamedia. Artikkelin verkkoversio. Viitattu 25.12.2012.
10. ↑  Poropudas, Timo: Finpro murtaa myytin konkurssilinkistä – Presidentin palkinto ei olekaan kuoleman suudelma  15.2.2008. Digitoday.fi. Viitattu 27.10.2012.

Aiheesta muualla
----------------

* Auvinen, Sakari: Teollisuusneuvos Kaarlo Aimo Weiste (1881–1963). *Suomen talouselämän vaikuttajat* -verkkojulkaisu (maksullinen). 3.9.2012. Suomalaisen Kirjallisuuden Seura.